נמל התעופה גלאזגו

נמל התעופה גלאזגו (באנגלית Glasgow Airport), הידוע גם בשם נמל התעופה הבין-לאומי גלאזגו, הוא נמל תעופה בממלכה המאוחדת, הממוקם בדרום-מערב סקוטלנד. הנמל מדורג במקומות 5–9 בין נמלי התעופה הבריטיים, בהתאמה 5 לפי מספר הקווים וחברות התעופה הפעילות, ו-9 לפי מספר הנוסעים השנתי. סימנו הבין-לאומי של נמל התעופה בארגון חברות התעופה הבין-לאומי יאט"א הוא GLA, והוא מסומן EGPF בארגון הבין־לאומי לתעופה אזרחית ICAO. החברה המפעילה את נמל התעופה היא AGS.

 מקור השם 
בראשית דרכו נקרא נמל התעופה בשם אבוטסינץ' (Abbotsinch), על שמו של אזור בעיר פייזלי שבסקוטלנד. מאוחר יותר כונה הנמל על שם רֵנְפרוּ (Renfrew) כשמו של המרחב הגאוגרפי בו הוא ממוקם. כאשר נפתח הנמל לשירות אזרחי, הוא נקרא מיד עם פתיחתו על שמה של גלאזגו, העיר הגדולה באזור, כפי הנראה על-מנת להגביר את מודעות הבריטית והבין לאומית לנמל התעופה, כיוון ששמה של גלאזגו מוכר בעולם, בשונה מהשמות הקודמים של הנמל אבוסטינץ' ורנפרו. בתעופה הצבאית לא הייתה חשיבות למוכרות השם, אך בתעופה האזרחית יש חשיבות למוכרות שם הנמל, בקרב ציבור המשתמשים בבריטניה ובעולם. במרוצת השנים היו דיונים על שינוי השם ל"נמל התעופה הבין-לאומי של פייזלי", דיון כזה התקיים גם בשנת 2008, אך בפועל השם מעולם לא שונה.

 גאוגרפיה ואקלים 
 גאוגרפיה 
גאוגרפית, נמל התעופה גלאזגו גובל עם העיר פייזלי (Paisley) בדרום מערב סקוטלנד. הנמל נמצא קרוב לשפך הנהר קלייד (Clyde River), ובמרחק של כ-12 ק"מ ממרכז העיר גלאזגו, אותה הוא משרת. המרחק לאדינבורו מסתכם בכ-89 ק"מ, לליברפול ולמנצ'סטר יש לנסוע כ-362 ק"מ, וללונדון המרחק הוא 660 ק"מ. עקב הקרבה לאוקיינוס האטלנטי, נמל התעופה גבוה מפני הים רק ב-8 מטרים.
 אקלים 
אחד מרכיבי האקלים החשובים לתפעול נמל תעופה, הוא מהירות הרוח במקום. בנמל התעופה גלאזגו הרוח נושבת בממוצע שנתי במהירות של 16.8 קמ"ש, אך בששת חודשי החורף מאוקטובר עד וכולל מרץ, הרוח נושבת במהירות ממוצעת של יותר מ-20 קמ"ש. תקופות הקיץ קצרות יחסית ונעימות, ותקופות החורף ארוכות וקרות, אם כי לא בטמפרטורות קיצוניות. בכל חודשי השנה השמים מעוננים בממוצע מעבר ל-50% מהזמן, אך בחודשי האביב והקיץ פחות. החודש החמים בשנה הוא יולי, במהלכו ממוצע הטמפרטורות הוא 19 מעלות צלזיוס בשעות היום, והממוצע הנמוך בלילות מסתכם ב-11 מעלות. נמל התעופה נמצא באזור גשום, הממוצע הרב שנתי הוא 1002.2 מ"מ. סטטיסטית אין בנמל חודש ללא גשם. מספר ימי השלג במקום הוא 2.6 בשנה, כשברוב הימים המושלגים יורד גשם ושלג חליפות.

 היסטוריה 
ראשיתו של הנמל בשנת 1932, כאשר הוצבו בו אזרחים בריטים, שגויסו בתשלום לתגבור חיל האוויר המלכותי. נמל התעופה היה ממוקם אז קילומטרים אחדים מהאתר הנוכחי. הנמל שירת גם קווי תעופה אזרחיים, ללונדון וליעדים באירופה. בשנת 1943 בימיי מלחמת העולם השנייה, עבר הנמל לתפעול חיל הים המלכותי והוצבה בו יחידה 602, באותם ימים כונה הנמל "אוניית הוד מלכותה סנדרלינג" (HMS Sanderling). לאחר תום מלחמת העולם ה-2 עלה מספר הנוסעים, ונגרם קושי בתפעול הנמל. בשנת 1963 החל התכנון לנמל תעופה חדש, ונמל התעופה האזרחי במיקומו הנוכחי נחנך בתאריך 2 במאי 1966, בנוכחותה של המלכה אליזבט השנייה.

מסלול הטיסה שודרג בשנת 1973, שדרוג שאפשר קליטת טיסות בין-לאומיות ומטוסים גדולים. בשנת 1975 הנמל נרכש על-ידי רשות התעופה הבריטית בי איי איי (BAA). לאחר הרכישה, הורחב הטרמינל והותאם לקליטת 3.5 מיליון נוסעים, ובהמשך הורחב עוד לקליטת 6 מיליוני נוסעים. בשנת 1994 נחנך טרמינל נוסף, לשימוש בטיסות חסך. בראשית שנות ה-2000 נוספו למתחם חנויות, מסעדות ואולמות. משנת 2010 והלאה הושם הדגש על ידידותיות לסביבה ושיפורים טכנולוגיים ממוחשבים, לבטיחות וייעול הטיפול בטיסות ובנוסעים.

 מסלולים, טרמינלים, נוסעים ומטענים 
מסלולים: בעבר היו בתפעול נמל התעופה שני מסלולי טיסה. לאחר שמסלול 09/27 נסגר, נותר מסלול אחד פעיל 05/23, שאורכו 2,665 מטרים (8,743 רגל). המסלול מחופה אספלט.

טרמינלים: קיימים בנמל שני טרמינלים. הטרמינל הגדול T1 מטפל בכל הטיסות, יוצאות ונכנסות. הטרמינל הקטן והחדש יותר T2, שהופעל בשנת 2004, מטפל בטיסות חסך בלבד.

נוסעים: מספר הנוסעים שעברו בנמל התעופה בשנת 2024 היה 8,067,685 (נכנסים ויוצאים). נתון זה מהווה גידול בשיעור 9.63% לעומת מספר הנוסעים בשנת 2023, שעמד על 7,358,828. 58.9% מהנוסעים טסו אל ומארצות זרות, ו-41.1% מהנוסעים טסו בטיסות פנים ארציות.

מטענים: כמות המטענים בשנת 2024 הייתה 12,822 טון.

 שירותים הניתנים לנוסעים 
בנמל התעופה ניתנים השירותים המקובלים בנמלי תעופה מודרניים. חלק מהשירותים ניתנים על-פי דרישה, או הודעה מראש, למשל שירות מיוחד לאנשים עם אוטיזם. בנמל קיים WiFi חופשי, בתי שימוש מותאמים לבעלי מוגבלויות ולאמהות, כספומטים, שירותי המרת כספים ובנקאות, ביטוחים, אבידות ומציאות, טעינת טלפונים, חניה, השכרת רכב, תחבורה ציבורית, שירות VIP כולל חדרים, עיטוף כבודה בניילון, עזרה ראשונה, סיוע לנוסעים עם חיות מחמד, מסעדות, בתי קפה ושירותים אחרים המקובלים בנמלי תעופה.

 חברות תעופה ויעדים 
במרץ 2025 פעלו בנמל התעופה גלאזגו 37 חברות תעופה, שטסו ל-152 יעדים בעשרים ושמונה מדינות. בטבלה מוצגים יעדים מרכזיים, אליהם טסות לפחות שתי חברות תעופה.

 טבלת נמלי יעד מרכזיים 
 נמלי יעד אליהם טסות לפחות 2 חברות תעופהמס'נמל יעדשמות של חברות התעופה1נמל התעופה לונדון הית'רו (LHR) אמריקן איירליינס, בריטיש איירווייז, איבריה (חברת תעופה)2נמל התעופה הבין-לאומי פילדלפיה (PHL) אמריקן איירליינס, יו אס איירווייז3נמל התעופה של קארדיף (CWL)  אייר פרנס, סיטיג'ט4נמל התעופה סכיפהול (AMS) אליטליה, KLM, איזיג'ט5נמל התעופה לונדון גטוויק (LGW) בריטיש איירווייז, איזיג'ט6נמל התעופה ג'רזי (JER) איזיג'ט, פלייבי (Flybe)7נמל התעופה לנסרוטה (ACE) JET2.COM, קונדור פלוגדינסט-CONDOR FLUGDIENST, תומאס קוק איירליינס, טרנסאוויה, טומסונפליי-Thomsonfly8נמל התעופה הבין-לאומי קנקון (CUN) קונדור פלוגדינסט-CONDOR FLUGDIENST, טרנסאוויה9נמל התעופה הבין-לאומי אורלנדו (MCO) קונדור פלוגדינסט-CONDOR FLUGDIENST, דלתא איירליינס, וירג'ין אטלנטיק10נמל התעופה הבין-לאומי ניוארק ליברטי (EWR) לופטהנזה, יונייטד איירליינס,11נמל התעופה מאלגה (AGP) טרנסאוויה, JET2.COM, איזיג'ט12נמל התעופה אליקנטה-אלש מיגל ארננדס (ALC) טרנסאוויה, JET2.COM, איזיג'ט13נמל התעופה מילאס-בודרום (BJV) טרנסאוויה, JET2.COM14נמל התעופה דלמאן (DLM) טרנסאוויה, JET2.COM, תומאס קוק איירליינס15נמל התעופה פארו (פורטוגל) (FAO) טרנסאוויה, JET2.COM, איזיג'ט16נמל התעופה פוארטוונטורה (FUE) JET2.COM, תומאס קוק איירליינס17נמל התעופה איביזה (IBZ) טרנסאוויה, JET2.COM18נמל התעופה גראן קנריה (LPA) טרנסאוויה, JET2.COM, תומאס קוק איירליינס19נמל התעופה פלמה דה מיורקה (PMI) טרנסאוויה, JET2.COM, טומסונפליי-Thomsonfly20נמל התעופה הבין-לאומי רודוס דיאגורס (RHO) טרנסאוויה, JET2.COM21נמל התעופה טנריפה דרום (TFS) טרנסאוויה, JET2.COM, טומסונפליי-Thomsonfly, תומאס קוק איירליינס
 תאונות, טרור ותקריות 
 תאונות 
תאונה בהמראה: בתאריך 3 בספטמבר 1999 המריא מנמל התעופה גלאזגו מטוס מדגם ססנה 404 טיטאן (Cessna 404 Titan). היעד היה נמל התעופה של אברדין בסקוטלנד. על סיפון המטוס היו 9 בני אדם, מתוכם שני אנשי צוות. כאשר המטוס ניסה לצבור גובה, הפסיק אחד המנועים לפעול מסיבת תקלה חמורה. הלהבים של המנוע השני לא היו מכווננים בזווית מתאימה לתקלה (Feathering), והטייסים איבדו שליטה. המטוס התרסק לקרקע פחות מ-10 ק"מ מקצה המסלול. 8 מתוך תשעת בני האדם שהיו על המטוס נהרגו, כולל שני אנשי הצוות. המטוס נהרס לגמרי ונמחק מרשימת המטוסים הפעילים.

 טרור 
ג'יפ תופת: בתאריך 30 ביוני 2007 ניסו שני מחבלים מוסלמים לפרוץ לטרמינל הנוסעים בגלאזגו, עם ג'יפ מסוג צ'ירוקי עמוס בגז וחומרים דליקים אחרים. הג'יפ נתקע בעמוד בטון בכניסה, ולא הצליח לחדור לטרמינל. אחד המחבלים הצית את עצמו וניסה להיכנס לטרמינל רגלית, האחר יצא אף הוא מהרכב ונתקל בנהגי מוניות, אזרחים ושוטר שהצליחו להשתלט עליו. המחבל שהצית את עצמו נכווה בדרגות גבוהות, אך נפטר בבית חולים רק כעבור כחודש. כתוצאה מאי יכולתו של הג'יפ לחדור לתוך הטרמינל, ותגובה נמרצת ונכונה של מי שנמצאו במקום, לא היו נפגעים בין הנוסעים ששהו בטרמינל. המחבל שנתפס נשפט, ונדון ל-32 שנות מאסר. שנה לאחר מתקפת הטרור חתמו 84 חברי הפרלמנט בריטי על מכתב הערכה לכל אלו שהשתלטו על המחבלים, ומנעו נפגעים מקרב באי טרמינל הנוסעים.

 תקריות 
טייס שאיבד כשירות רפואית: בתאריך 30 בספטמבר 2018 הגיע לנחיתה בגלאזגו מטוס נוסעים מדגם איירבס Airbus A319 של חברת איזיג'ט. על סיפון המטוס היו 154 בני אדם. אחד הטייסים לא הרגיש טוב, איבד כשירות להטסה ונאלץ לעזוב את תא הטייס. הטייס השני שידר מצב חירום, והצליח להנחית בשלום את המטוס. לא היו נפגעים בתקרית.

 תחבורה אל הנמל וממנו 
כבישים: האוטוסטרדות המקיפות את נמל התעופה הן M8, M77, M898. בנוסף, קיימים בסביבה כבישים מקומיים רבים, כיוון שהנמל גובל באזורים עירוניים.

אוטובוסים: כמה קווי אוטובוס מגיעים ממרכז העיר גלאזגו לנמל התעופה. ההבדלים בין הקווים באים לביטוי במסלולים, במספר התחנות, ובזמן הנסיעה. קיים שירות אוטובוסים לנמל גם מהעיר פייזלי, בתדירות שלכל רבע שעה. קו אוטובוס זה מגיע עד למרחק הליכה של 5 דקות מהנמל.

רכבת: תחנת הרכבת הקרובה לנמל נמצאת בעיר הסמוכה פייזלי. מתנת פייזלי יוצאים מיניבוסים (שאטלים) לנמל התעופה, בתדירות של 10 דקות.

תעופה: נמל התעופה הבין לאומי הגדול הקרוב ביותר לנמל התעופה גלאזגו, הוא נמל התעופה אדינבורו (EDI), במרחק של קצת פחות מ-50 ק"מ.

 גלריה 

 ראו גם 


 קישורים חיצוניים 




 הערות שוליים 

קטגוריה:סקוטלנד: תחבורה
קטגוריה:הממלכה המאוחדת: שדות תעופה